MOLIMO VAS DA PAŽLJIVO PROČITATE OVDE NAVEDENA PRAVILA

**Pravila izdavanja i korišćenja**

**kvalifikovanog elektronskog sertifikata Privredne komore Srbije**

**POJMOVNIK:**

**Kvalifikovani elektronski potpis** - elektronski potpis kojim se pouzdano garantuje identitet potpisnika, integritet elektronskih dokumenata, i onemogućava naknadno poricanje odgovornosti za njihov sadržaj, i koji ispunjava uslove utvrđene Zakonom o elektronskom potpisu

**Kvalifikovani elektronski sertifikat -** elektronski sertifikat koji je izdat od strane sertifikacionog tela za izdavanje kvalifikovanih elektronskih sertifikata i sadrži podatke predviđene Zakonom o elektronskom potpisu

**PKS CA** - Sertifikaciono telo privredne komore Srbije

**Korisnik** - pravno lice, preduzetnik, državni organ, organ teritorijalne autonomije, organ lokalne samouprave ili fizičko lice kome se izdaje kvalifikovani elektronski sertifikat

**Potpisnik** - lice koje poseduje sredstva za elektronsko potpisivanje i vrši elektronsko potpisivanje u svoje ime ili u ime pravnog ili fizičkog lica

**Deblokada sertifikata** - ponovo osposobljavanje sertifikata za korišćenje

**Opoziv sertifikata** - potpuno ukidanje važenja izdatog sertifikata i njegovo objavljivanje na listi opozvanih sertifikata

**Suspenzija sertifikata** - privremeno ukidanje važenja izdatog sertifikata, koje traje onoliko dugo koliko traju i uslovi zbog kojih je suspenzija i zahtevana; kada ovi uslovi prestanu da važe, korisnik može zahtevati reaktivaciju svog sertifikata; PKS CA objavljuje sve opozvane i suspendovane sertifikate u svojoj listi opozvanih sertifikata

**Reaktivacija sertifikata** - ponovno aktiviranje sertifikata koji je bio suspendovan

**Registraciona tela (RA)** - pravno lice koje vrši proveru identiteta korisnika i potpisnika sertifikata i kreira zahtev za izdavanje sertifikata, ali koje ne izdaje sertifikat;

**Spisak Registracionih tela Sertifikacionog tela Privredne komore Srbije** možete videti [ovde](http://217.24.23.93/SADRZAJ/Files/Sertifikaciono%20telo/Spisak%20Registracionih%20tela(1).pdf).

**PRAVNI OSNOV:**

Ova pravila su izvedena iz sledećih dokumenata:

* Zakon o elektronskom potpisu ("Sl. glasnik RS", br. 135/2004)
* Pravilnik o bližim uslovima za izdavanje kvalifikovanih elektronskih sertifikata

("Sl. glasnik RS", br. 26/2008)

* Politika sertifikacije (CP - Certificate Policy)
* Praktična pravila rada (CPS - Certification Practice Statement)

U cilju detaljnog upoznavanja sa pravnom regulativom koja se odnosi na izdavanje i korišćenje kvalifikovanog elektronskog sertifikata, tehničkim karatkteristikama sertifikata, pravima i obavezama PKS CA, korisnika i potpisnika, molimo Vas da pročitate navedena dokumenta. Možete ih naći [ovde](http://www.pks.rs/ca) ( deo "Dokumenta")

**PROCEDURA IZDAVANJA:**

Procedura izdavanja kvalifikovanog elektronskog sertifikata PKS (u daljem tekstu: sertifikat) započinje popunjavanjem on-line obrasca Zahteva za izdavanje sertifikata. Detaljno objašnjenje kako se popunjava Zahtev nalazi se u Korisničkom uputstvu kome pristupate klikom na ikonu u gornjem levom uglu Zahteva.

Nakon on-line podnošenja Zahteva, potrebno je da dostavite sledeća dokumenta:

* **za pravna lica:**
* potpisan i pečatiran primerak popunjenog Zahteva (verzija za štampu se automatski generiše prilikom podnošenja on-line prijave)
* dva potpisana i pečatirana primerka Ugovora o izdavanju i korišćenju kvalifikovanog elektronskog sertifikata (obrazac Ugovora sa podacima koje ste naveli u Zahtevu se automatski generiše prilikom podnošenja on-line prijave)
* fotokopiju overenih potpisa lica ovlašćenih za zastupanje pravnog lica (OP obrazac)
* fotokopije ličnih karata zakonskog zastupnika i svakog potpisnika
* izvod iz registra koji se vodi u APR-u (za privredne subjekte i udruženja) ili u Republičkom zavodu za statistiku, odnosno odgovarajuće rešenje o registraciji
* dokaz o uplati naknade za izdavanje sertifikata (predračun se automatski generiše prilikom podnošenja on-line prijave)
* **za fizička lica:**
* potpisan i pečatiran primerak popunjenog Zahteva (verzija za štampu se automatski generiše prilikom podnošenja on-line prijave)
* dva potpisana i pečatirana primerka Ugovora o izdavanju i korišćenju kvalifikovanog elektronskog sertifikata (obrazac Ugovora sa podacima koje ste naveli u Zahtevu se automatski generiše prilikom podnošenja on-line prijave)
* fotokopiju lične karte
* dokaz o uplati naknade za izdavanje sertifikata (predračun se automatski generiše prilikom podnošenja on-line prijave)

Dokumenta možete predati ili dostaviti poštom Privrednoj komori Srbije ili nekom od [registracionih tela Privredne komore Srbije](http://217.24.23.93/SADRZAJ/Files/Sertifikaciono%20telo/Spisak%20Registracionih%20tela(1).pdf) koja će dokumentaciju proslediti u PKS.

**Naknada za izdavanje sertifikata** naplaćuje se prema važećem Cenovniku usluga PKS. Iznos naknade možete naći [ovde](http://www.pks.rs/Usluge.aspx?IDUsluge=4&t=2), a kompletan Cenovnik usluga PKS [ovde](http://www.pks.rs/Documents/Pks/Cenovnik%20usluga%20PKS%20za%202014.doc).

Postupak generisanja i uručenja sertifikata korisniku PKS CA će započeti nakon što kompletna dokumentacija bude primljena u PKS i nakon što uplata naknade za izdavanje sertifikata bude evidentirana na računu PKS.

Sertifikat preuzima potpisnik (sertifikat za pravna lica), odnosno korisnik (sertifikat za fizička lica) **lično**. Obaveštenje o tome da je sertifikat izrađen i da može biti preuzet dostavlja se potpisniku, odnosno korisniku elektronskom poštom, na E-mail adresu koja je navedena u Zahtevu za izdavanje sertifikata.

**Rok važenja sertifikata je 3 godine od dana generisanja.**

**UKOLIKO potpisnik već poseduje važeći sertifikat izdat od strane PKS CA, može dobiti novi sa identičnim podacima samo ukoliko prethodno opozove važeći.**

**POTREBNA TEHNOLOGIJA**

* **Neophodno je da korisnik ima operativni sistem koji je zvanično podržan od strane Microsoft-a.**
* **Neophodno je da računari korisnika imaju instalirane sve sigurnosne i preporučene dopune od strane proizvođača operativnog sistema.**
* **Neophodno je da vreme i vremenska zona budu ispravno konfigurisane**
* **Korisnik preuzima na sebe obavezu da obezbedi ispravno funkcionisanje računara (antivirusna i antimalware zaštita i slično).**

**PRIHVATANJE SERTIFIKATA**

Izdati sertifikat od strane PKS CA se smatra prihvaćenim od strane korisnika nakon prvog korišćenja uz odgovarajući elektronski potpis korisnika, a najkasnije petnaest (15) dana od dana preuzimanja.

Bilo kakva primedba na prihvatanje izdatog sertifikata mora biti dostavljena u pisanom obliku, elektronskom ili običnom poštom ili ličnom dostavom na adresu Privredna komora Srbije (za sertifikaciono telo) Resavska 13-15, 11000 Beograd.

**DEBLOKADA, OPOZIV, SUSPENZIJA, REAKTIVACIJA SERTIFIKATA**

**Deblokada**

Ukoliko se tri puta zaredom unese pogrešan PIN kod, sertifikat će se blokirati.

Deblokada se vrši u PKS CA ili RA, nakon prispeća blokiranog sertifikata u PKS CA ili RA i provere identiteta korisnika/potpisnika.

**Opoziv**

Opoziv sertifikata može zahtevati:

* kod sertifikata za pravna lica: zakonski zastupnik korisnika, odgovorno lice korisnika ili potpisnik
* kod sertifikata za fizička lica: korisnik

Obrazac Zahteva za opoziv sertifikata, zajedno sa spiskom dokumenata koje je potrebno dostaviti uz Zahtev, nalazi se [ovde](http://www.pks.rs/ca), u sekciji Deblokada/Opoziv.

PKS CA će opozvati sertifikat u najkraćem mogućem roku nakon prijema zahteva i potvrde identiteta zahtevaoca opoziva. Opozvani sertifikat se ne može reaktivirati.

Lista opozvanih sertifikata se ažurira na 24 sata.

PKS CA će bez zahteva opozvati izdati sertifikat kada (član 30 Zakona):

* Utvrdi da je vlasnik sertifikata izgubio poslovnu sposobnost, ili je prestao da postoji ili su se promenile okolnosti koje bitno utiču na važenje sertifikata;
* Utvrdi da je podatak u sertifikatu pogrešan ili je sertifikat izdat na osnovu pogrešnih podataka;
* Utvrdi da su podaci za proveru elektronskog potpisa ili informacioni sistem sertifikacionog tela ugroženi na način koji utiče na bezbednost i pouzdanost sertifikata;
* Utvrdi da su podaci za elektronsko potpisivanje ili informacioni sistem vlasnika sertifikata ugroženi na način koji utiče na pouzdanost i bezbednost izrade elektronskog potpisa;
* Prestaje sa radom ili mu je rad zabranjen, a izdati sertifikati su važeći.

**Suspenzija**

Suspenziju sertifikata može zahtevati:

* kod sertifikata za pravna lica: zakonski zastupnik korisnika, odgovorno lice korisnika i potpisnik
* kod sertifikata za fizička lica: korisnik

Obrazac Zahteva za suspenziju sertifikata, zajedno sa spiskom dokumenata koje je potrebno dostaviti uz Zahtev, nalazi [ovde](http://www.pks.rs/ca), se u sekciji Deblokada/Opoziv.

PKS CA će suspendovati sertifikat u najkraćem mogućem roku nakon prijema zahteva i potvrde identiteta zahtevaoca suspenzije.

**Reaktivacija**

Suspendovani sertifikat može se reaktivirati.

Reaktivaciju sertifikata može tražiti:

* kod sertifikata za pravna lica: zakonski zastupnik korisnika, odgovorno lice korisnika i potpisnik
* kod sertifikata za fizička lica: korisnik

Obrazac Zahteva za reaktivaciju sertifikata, zajedno sa spiskom dokumenata koje je potrebno dostaviti uz Zahtev, nalazi se [ovde](http://www.pks.rs/ca), u sekciji Deblokada/Opoziv.

PKS CA će reaktivirati sertifikat u najkraćem mogućem roku nakon prijema zahteva i potvrde identiteta zahtevaoca suspenzije.

**Opoziv, suspenzija i reaktivacija sertifikata se ne naplaćuju posebno.**

**UPOTREBA SERTIFIKATA**

**Korisnik je dužan da sertifikat koristi u skladu sa odredbama *Zakona o elektronskom potpisu* ("Sl. glasnik RS", br. 135/2004) i *Pravilnika o bližim uslovima za izdavanje kvalifikovanih elektronskih sertifikata* ("Sl. glasnik RS", br. 26/2008), kao i sa dokumentima PKS CA *Politika sertifikacije* i *Praktična pravila rada*.**

**Za eventualnu štetu nastalu nepravilnim ili nedozvoljenim korišćenjem sertifikata odgovoran je korisnik sertifikata.**

**UGOVORNE STRANE ĆE EVENTUALNE SPOROVE REŠAVATI SPORAZUMNO, A UKOLIKO SPORAZUM NIJE MOGUĆ, SPOR ĆE REŠAVATI NADLEŽNI SUD U BEOGRADU.**